Tojikistonda tadbirkorlik faoliyatini tekshirish taqiqlandi

Tojikistonda tadbirkorlik sub'ektlari faoliyatini tekshirishning barcha turlariga moratoriy joriy etildi. Bu haqda prezident matbuot xizmati xabar berdi.
Ma'lum qilinishicha, tegishli farmonni 16 mart kuni prezident Imomali Rahmon imzolagan. Moratoriy 2023 yil 1 yanvargacha amal qiladi.
Hujjatga ko'ra, tekshirishlarni taqiqlash tadbirkorlik sub'ektlari faoliyatini davlat tomonidan qo'llab-quvvatlash, investitsiyalarni jalb etish uchun qulay shart-sharoitlar yaratish va yangi ish o'rinlari yaratish maqsadida belgilandi.
Farmon sharhida aytilishicha, uni amalga oshirish uchun “Tadbirkorlik sub'ektlari faoliyatini tekshirishga moratoriy qo'yish to'g'risida”gi qonun qabul qilinadi. xususan, u moratoriyni amalga oshirishning huquqiy asoslarini belgilab beradi, tadbirkorlik sub'ektlarining qonuniy huquq va manfaatlari himoya qilinishini ta'minlaydi.
Moratoriyning bajarilishini nazorat qilish vakolati Investitsiyalar va davlat mulkini boshqarish davlat qo'mitasiga berilgan. Qonunlarga rioya etilishi va ijrosi ustidan nazoratni Bosh prokuratura amalga oshiradi.
Avvalroq Tojikistonda amaldorlarning prezident roziligisiz dissertatsiya yozishi taqiqlangandi. Shuningdek, mamlakatda bolalarga nisbatan zo'ravonlik uchun jarima miqdori oshirilgandi.